次天峰居士韵奉寄
作者：周行己
朝代：宋

paragraphs: 天峰靜者巢箕叟，著書不爲牛馬走。
夜雨題詩寄日邊，觀者辟易皆縮手。
嗚呼大雅久不聞，吾道悠悠付林藪。
伏龍鳳雛人未知，腴田猥大皆稂莠。
將軍爲志窮益堅，魯儒雖死不更守。
鷦鵬有翅須摶風，苦李當道誰開口。
京師車馬十二門，一日萬億無不有。
吞腥啄腐何卒卒，正坐誚言芷漸滫。
可憐惠施多才卿，不悟據梧瞑低首。
功名浩蕩悵何許，置身謀慮苦不久。
盍似淵明歸去來，不作折腰求五斗。
飽食大人如肉山，衮衮奔馳氣如吼。
東山野人氣亦芒，郎將自昔今獨否。
誰能脂韋化百鍊，世態欻如屈伸肘。
何時尊酒話疇昔，擊節新詩意非苟。